IShID Torontodagi otishma uchun javobgarlikni zimmasiga oldi

IShID Kanadaning Toronto shahridagi otishma uchun javobgarlikni zimmasiga oldi. Otishma oqibatida ikki kishi halok bo‘lgan, yana 12 kishi jarohatlangan edi, deb yozadi “Korrespondent.net”.

“Otishmani uyushtirgan shaxs IShID askarlaridan biri edi. U IShIDning koalitsiya mamlakatlari fuqarolariga hujum qilish da’vatiga amal qilgan”, — deyiladi IShID bayonotida. U 25-iyul, chorshanba kuni “Amak” targ‘ibot portaliga joylashtirilgan.
Kanada politsiyasi otishmani 29 yoshli Faysal Husayn amalga oshirganligini aniqladi. Husayn oilasining so‘zlariga qaraganda, u bolaligidan jiddiy ruhiy muammolardan aziyat chekib kelgan.
IShID ekstremistik guruhi jahonning bir qator mamlakatlari va xalqaro tashkilotlar tomonidan “terrorchilik tashkiloti” deb topilgan.